#NoFakeNews: अडानी के हेलीकॉप्टर से रोहतक जेल पहुंचे थे राम रहीम?

नई दिल्ली. इंटरनेट पर एक ऐसी खबर और मैसेज वायरल हो रहा है, जिसमें कहा गया कि सीबीआई कोर्ट द्वारा दोषी पाए जाने के बाद राम रहीम को अडानी के लग्जरी हेलिकॉप्टर में बैठाकर पंचकूला से रोहतक ले जाया गया था। मोदी भी अक्सर इसी हेलिकॉप्टर का इस्तेमाल करते हैं। DainikBhaskar.com इसी वायरल दावे को इन्वेस्टिगेट कर रहा है…

वायरल क्या हुआ

- वायरल मैसेज में दो फोटो के साथ दावा किया जा रहा है, \'राम रहीम भी अडानी के उसी हेलिकॉप्टर से जेल गया जिससे मोदीजी अक्सर चलते हैं। कनेक्शन क्या है? क्या मोदी और राम रहीम में कोई समझौता हुआ है? क्या खट्टर सरकार ने इसलिए कार्यवाही नहीं की...\'

- इसी से जुड़े अन्य मैसेज में भी दो फोटो वायरल हो रही हैं। पहली फोटो में मोदी AW139 (अगस्ता वेस्टलैंड-139) हेलिकॉप्टर से उतर रहे हैं। दूसरी फोटो में उसी रंग और मॉडल के हेलिकॉप्टर पर राम रहीम कोर्ट से रोहतक जाने के लिए बैठे हैं। इसी फोटो को दिखाकर अडानी के हेलिकॉप्टर की बात वायरल हो रही है।

हमारी इन्वेस्टिगेशन में सामने आई ये सच्चाई

- राम रहीम को पंचकूला कोर्ट से रोहतक ले जाने के लिए हेलिकॉप्टर की व्यवस्था हरियाणा सरकार की ओर से की गई थी इसलिए वायरल मैसेज में किए जा रहे दावे का सच जानने के लिए हमनें हरियाणा के एडिशनल चीफ सेक्रेटरी राम निवास से बात की।

- राम निवास ने DainikBhaskar.com को बताया कि राम रहीम को जिस AW-139 हेलिकॉप्टर से रोहतक ले जाया गया था, वो सरकार ने हेलिकॉप्टर किराए पर देने वाली एक प्राइवेट कंपनी से मंगाया था। अडानी के हेलिकॉप्टर वाली बात झूठी है। किसी आरोपी को दोषी करार दिए जाने के बाद उसको लेकर जरूरी व्यवस्था सरकार को करनी पड़ती है। हालात को देखते हुए हेलिकॉप्टर से रोहतक ले जाने का फैसला हुआ था।

- इन्वेस्टिगेशन में अब तक ये तो पता चल गया था राम रहीम अडानी के हेलिकॉप्टर से नहीं गए थे। लेकिन ये जानना बाकी था कि क्या अडानी के पास भी ऐसा ही AW139 हेलिकॉप्टर है?

- इसका सच जानने के लिए काफी सर्च करने के बाद हमें बेंगलुरु में हुए \'एयरो इंडिया 2011\' का लिंक मिला। इसके पेज नंबर 16 पर AW139 हेलिकॉप्टर बनाने वाली कंपनी को अडानी ग्रुप द्वारा हेलिकॉप्टर को खरीदने का ऑर्डर दिए जाने की बात थी। इसमें ये भी लिखा था कि अडानी ही नहीं बल्कि इंडिया में 20 लोग कंपनी से ये हेलिकॉप्टर खरीद चुके हैं। यानी 2011 में ही इंडिया में ऐसे 20 से ज्यादा हेलिकॉप्टर मौजूद थे। 2017 में तो इनकी संख्या और बढ़ गई होगी।

इन्वेस्टिगेशन रिजल्ट : सोशल मीडिया पर किया जा रहा ये दावा फेक है।

- सच ये है कि जिस हेलिकॉप्टर से राम रहीम पंचकूला से रोहतक ले जाए गए थे , उसे हरियाणा सरकार ने हेलिकॉप्टर किराए पर देने वाली प्राइवेट कंपनी से लिया था। अडानी ने भी 2011 में इसी AW-139 हेलिकॉप्टर को खरीदने के लिए ऑर्डर दिया था। देश में लगभग एक जैसे दिखने वाले डेढ दर्जन से ज्यादा AW-139 हेलिकॉप्टर हैं। इसी के चलते ये भ्रम फैलाया जा रहा है कि ये अडानी का हेलिकॉप्टर है। जबकि ये हेलिकॉप्टर प्राइवेट कंपनी से किराए पर लिया गया था।